**Razpis za mentorje na programu Impact4values**

**Namen razpisa**

Z razpisom iščemo mentorje, ki bodo s svojim znanjem in izkušnjami pomagali organizacijam, ki izvajajo projekte v okviru programa Impact4values.

Izbrane mentorje bomo dodelili organizacijam glede na področja, ki so opredeljena v njihovem načrtu za krepitev kapacitet in časovne kapacitete mentorjev.

Mentorstvo se bo začelo izvajati **v januarju 2024 in bo potekalo do konca leta 2025.** Mentorji bodo z organizacijami natančno dorekli cilje, rezultate in časovni okvir mentorstva. Mentorji bodo o opravljenem mentorstvu poročali s poročilom o delu in bodo za svoje delo **plačani po mentorskih urah**, pri čemer mentorska ura obsega tako neposredno mentoriranje, kot pripravo na mentorstvo.

Za mentorje bomo pred izvajanjem mentorstva organizirali posebno srečanje, kjer se bomo uskladili glede načel mentorstva in celotnega procesa.

Cena mentoriranja na uro je 85 evrov bruto, pri čemer to vključuje tudi pripravo na mentorstvo.

**Področja podpore**

* Strateško načrtovanje (opredelitev vrednot organizacije, vizija, poslanstvo, *impact-oriented* strateški cilji in indikatorji na ravni rezultatov, ipd.);
* Spremljanje in vrednotenje (projektov, organizacije – priprava načrta, identifikacija in spremljanje rezultatov);
* Notranja organizacija (opredelitev delovnih področjih, delovnih nalog, organigram, razdeljevanje nalog ipd.);
* Vodenje zaposlenih in prostovoljcev (motivacija, preprečevanje izgorelosti, reševanje konfliktov, pridobivanje i zadržavanje prostovoljcev, planovi razvoja zaposlenika ipd.);
* Vzpostavitev sistema vodenja kakovosti (npr. OK2015, Sistem kakovosti NVO);
* Komuniciranje (oblikovanje komunikacijskega načrta, vodenje kampanj ipd., razvoj komunikacijske strategije);
* Fundraising (načrt pridobivanja sredstev, oblikovanje fundraising akcij, graditev baze podpornikov, crowdfunding ipd.);
* Zagovorništvo (opredelitev zagovorniških ciljev, strategija zagovorništva, vodenje zagovorniških kampanj ipd.);
* Strokovna podpora delu na človekovih pravicah (uporaba pravnih sredstev, podpora žrtvam ipd.);
* *Samo za Slovenijo*: Razvoj socialnovarstvenih programov (pregled obstoječega programa, načrt potrebnih ukrepov za pridobitev pozitivnega mnenja Socialne zbornice).

**Kakšne mentorje si želimo**

Mentorji so lahko trenerji, ki že imajo izkušnje z mentorstvom, ali t.i. praktiki, torej ljudje, ki že vrsto let delajo oz. vodijo NVO in imajo torej izkušnje z delom v NVO.

**Prijava**

Če se želite vključiti v našo shemo mentorjev, najkasneje do **11. 12. 2023** na elektronski naslov emilija.kastelic@cnvos.si pošljite izpolnjeno prijavnico in svoj življenjepis.

Če bo za določena področja interes izrazilo več mentorjev kot je potreb, bomo mentorje izbrali glede na izkušnje (več izkušenj - prednost pri izbiri).

**Več o mentorski shemi in programu CERV**

**Mentorska shema v okviru Programa I4V**

Ob finančni podpori je izvajalcem projektov na voljo tudi široka podpora za krepitev njihovih kapacitet v obliki različnih usposabljanj in mentorske podpore. Na Javnem razpisu za male in srednje projekte je bilo izbranih 46 projektov, pri 19 vodilna organizacija prihaja iz Slovenije, pri 27 pa iz Hrvaškem. Za vsako od 46 organizacij je bila opravljena ocena stanja organizacijskega razvoja (*»organizational assessment«*) in identificirane potrebe oz. področja, na katerih se bo organizacija krepila v času trajanja projekta. Za vsako organizacijo je bil pripravljen načrt krepitve kapacitet, ki opredeljuje področja, metode podpore, želene rezultate in časovni okvir.

**O programu CERV**

Program državljani, enakost, pravice in vrednote (Citizens, Eqality, Rights, Values) – CERV je okoli 1,55 milijarde EUR vreden evropski program, s katerim želi Evropska komisija zaščititi in spodbujati pravice in vrednote, kot so zapisane v Pogodbah EU in Listini o temeljnih pravicah. Program je nastal z združitvijo programov Evropa za državljane ter Pravice, enakost in državljani.

Program CERV s podporo nevladnim organizacijam krepi pravice in vrednote, skupne vsem državam članicam EU. Pravice in vrednote temeljijo na načelih pluralizma, nediskriminacije, strpnosti, pravičnosti, solidarnosti in enakosti spolov. Program s spodbujanjem državljanskega in demokratičnega sodelovanja podpira razvoj odprtih, demokratičnih, enakopravnih in vključujočih družb, ki temeljijo na vladavini prava. Družb, ki spodbujajo državljane k aktivnemu državljanstvu in na podlagi skupnih vrednot, zgodovine in izkušenj bogatijo raznolikost Evropske unije.

Program CERV upravlja Evropska izvajalska agencija za izobraževanje in kulturo (EACEA) - European Education and Culture Executive Agency (EACEA), ki je konec leta 2021 objavila prvi javni razpis za izbor organizacij, ki so sposobne razdeljevati sredstva in krepiti zmogljivosti nevladnih organizacij v državah članicah EU. Na razpisu je bil s programom Impact4values uspešen tudi slovensko-hrvaški konzorcij, ki ga sestavljajo CNVOS – *Center za informiranje, sodelovanje in razvoj nevladnih organizacij*, Slagalica – *Zaklada za razvoj lokalne zajednice* in Solidarna – *Zaklada za ljudska prava i solidarnost*.

Namen programa Impact4values je zaščititi in promovirati pravice in vrednote, kot so zapisane v pogodbah EU in Listini o temeljnih pravicah, zlasti s finančno in organizacijsko podporo manjšim nevladnim organizacijam.

Skupna vrednost programa Impact4values je 4.250.000 evrov, od tega bo 2.350.000 evrov razdeljeno nevladnim organizacijam preko javnih razpisov in pozivov, drugi del pa bo namenjen krepitvi organizacij (usposabljanja, mentorstvo), mreženju, vodenju programa ipd. Vse o projektu si lahko preberete na [www.cnvos.si/impact4values](http://www.cnvos.si/impact4values).